གུས་པས་ཞུ་གསོལ།དེ་ཡང་འཇིག་རྟེན་གྱི་ཁམས་འདིར་ཕན་དང་བདེ་བའི་འབྱུང་གནས་གཅིག་པུར་གྱུར་པ་ནི་སངས་རྒྱས་ཀྱི་བསྟན་པ་རིན་པོ་ཆེ་ལུང་དང་རྟོགས་པའི་ཆོས་ཁོ་ན་ཡིན་ཅིང་།དེ་ཡང་རང་དོན་དུ་རྒྱལ་བའི་བཀའ་འགྱུར་དང་བསྟན་འགྱུར་ལྟ་བུ་རྗོད་བྱེད་ལུང་སྡེ་སྣོད་གསུམ་ལ་ཐོས་བསམ་དང་དེའི་བརྗོད་བྱ་ལམ་བསླབ་པ་གསུམ་རང་རྒྱུད་ལ་སྦྱར་ནས་ཡང་ཡང་བསྒོམ་ཞིང་གོམས་པ་དང་།གཞན་གྱི་དོན་དུ་དེ་ཉིད་འཛིན་ཅིང་སྤེལ་བ་དང་།འཆད་རྩོད་བརྩོམས་པས་རྒྱལ་བསྟན་དེ་ཉིད་འཛམ་གླིང་མཐའ་གྲུ་ཀུན་ཏུ་དར་ཞིང་རྒྱས་པའམ་མི་ཉམས་གོང་དུ་འཕེལ་བ་དང་ཡུན་རིང་དུ་གནས་པས་འགྲོ་བ་གདུལ་བྱ་སོ་སོའི་ཁམས་དབང་མོས་པ་དང་བསམ་པའི་བྱེ་བྲག་ལས་རིམ་པར་གནས་སྐབས་མཐོ་རིས་དང་།མཐར་ཐུག་གཏན་གྱི་བདེ་བ་སངས་རྒྱས་ཀྱི་གོ་འཕང་ཐོབ་པ་ལ་ནི་མི་བསླུ་བ་ངེས་ཅན་ལགས་སོ།།དེས་ན་སྐབས་འདིར་གསུང་རབས་རིན་པོ་ཆེའི་ལུང་རྒྱུན་མངའ་བ་རྣམས་མི་མཇེད་འཇིག་རྟེན་གྱི་ཁམས་སུ་མི་ཉམས་གོང་དུ་འཕེལ་ཞིང་རྒྱུན་བར་མ་ཆད་པར་ཡུན་རིང་དུ་བཞུགས་ན་བསྟན་དང་འགྲོ་ལ་ཕན་པ་རྒྱ་ཆེན་པོ་ཡོང་བའི་དམིགས་ཡུལ་གཙོ་བོར་བྱས་ཏེ།འདི་ག་ནེ་པཱལ་ཡང་ལེ་ཤོད་དུ་སྔ་འགྱུར་རྙིང་མ་དཔལ་ཡུལ་ཨོ་རྒྱན་རྡོ་རྗེ་ཆོས་གླིང་དགོན་པའི་འདུས་སྤྱི་དང་མཁན་པོ་སངས་རྒྱས་རང་བྱུང་རིན་པོ་ཆེ་མཆོག་ནས་འབྲུག་འབུམ་ཐང་དུ་བཞུགས་པ་༧སྐྱབས་རྗེ་ནམ་མཁའི་སྙིང་པོ་རིན་པོ་ཆེ་མཆོག་ལ་ནན་གྱིས་གསོལ་བ་བཏབ་པའི་ཞུས་དོན་ལྟར།༧སྐྱབས་རྗེ་རིན་པོ་ཆེ་མཆོག་ནས་ཁྱི་ལོ་འདིའི་བོད་ཟླ་དགུ་པའི་ཚེས་བཅུ་ནས་རྒྱལ་བའི་བཀའ་འགྱུར་ཆེན་མོའི་ལྗགས་ལུང་གསུང་རྒྱུའི་ཞལ་བཞེས་ཀྱི་བསྐལ་བཟང་ལེགས་པར་ཐོབ་པར་བརྟེན་ལུང་ཞུ་འདོད་དད་ལྡན་ཡོངས་ནས་གཤམ་གསལ་གནས་དང་དུས་ཚོད་ལས་མི་འགྱངས་བར་འབྱོར་དགོས་པ་ཐུགས་འཇགས་འཚལ།།